Predkladacia správa

	Na základe štatútu splnomocnenca vlády SR pre zahraničných Slovákov schváleného vládou Slovenskej republiky uznesením č. 1211, bod A.2. zo dňa 19. decembra 2001 splnomocnenca vlády SR pre zahraničných Slovákov vymenúva a odvoláva vláda Slovenskej republiky. Návrh na jeho vymenovanie a odvolanie v zmysle štatútu splnomocnenca vlády SR pre zahraničných Slovákov predkladá na návrh podpredsedu vlády Slovenskej republiky pre legislatívu predseda vlády Slovenskej republiky.

Splnomocnenec vlády SR pre zahraničných Slovákov je podľa zákona č. 312/2001 Z. z. o štátnej službe a o zmene a doplnení niektorých zákonov predstavený v politickej funkcii.

Na základe uznesenia vlády SR č. 1146, bodu C. zo dňa 22. decembra 1999 bol vládou Slovenskej republiky do funkcie splnomocnenca vlády SR pre zahraničných Slovákov vymenovaný PhDr. Claude Baláž.
 
V súlade so štatútom splnomocnenca vlády SR pre zahraničných Slovákov predkladá predseda vlády Slovenskej republiky na základe návrhu podpredsedu vlády pre legislatívu a ministra spravodlivosti SR návrh na odvolanie a vymenovanie splnomocnenca vlády SR pre zahraničných Slovákov, v ktorom navrhuje na základe vlastnej žiadosti o uvoľnenie z funkcie odvolať PhDr. Claude Baláža z funkcie splnomocnenca vlády SR pre zahraničných Slovákov dňom 1. júna 2005. Súčasne navrhuje vymenovať PhDr. Vilmu Prívarovú do funkcie splnomocnenkyne vlády SR pre zahraničných Slovákov  dňom 1. júna 2005.

Materiál vzhľadom na jeho charakter nebol predmetom medzirezortného pripomienkového konania a nemá dopad na zamestnanosť a nemá finančný, ekonomický a ani environmentálny vplyv.

Materiál sa nesprístupňuje, nakoľko obsahuje osobné údaje podľa § 9 ods. 1 zákona č. 211/2000 Z. z. o slobodnom prístupe k informáciám.